Broj: 711-I-412-M-129/22-02-21

Zagreb, 9. ožujka 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznika Aljoše Ukotića, ravnatelja Javne ustanove za upravljanje zaštićenim prirodnim vrijednostima na području Općine Medulin KAMENJAK, za davanjem mišljenja Povjerenstva**,na 163. sjednici održanoj dana 9. ožujka 2022.g. daje sljedeće

**MIŠLJENJE**

1. **Obveznik Aljoša Ukotić, ravnatelj Javne ustanove za upravljanje zaštićenim prirodnim vrijednostima na području Općine Medulin KAMENJAK može biti vlasnik** **obrta za iznajmljivane i davanje u zakup opreme za rekreaciju i sport „ADRI“, ali sukladno odredbi članka 18. stavka 1. ZSSI-a ne može tijekom obnašanja navedene javne dužnosti obavljati poslove upravljanja tim obrtom te je dužan poslove upravljanja prenijeti na poslovođu.**
2. **Nema zapreke da obrt za iznajmljivane i davanje u zakup opreme za rekreaciju i sport „ADRI“ u vlasništvu obveznika Aljoše Ukotića obavlja djelatnost temeljem koncesijskog odobrenja danog od strane Općine Medulin.**

Obrazloženje

Zahtjev za davanjem mišljenja Povjerenstva podnio je obveznik Aljoša Ukotić, ravnatelj Javne ustanove za upravljanje zaštićenim prirodnim vrijednostima na području Općine Medulin KAMENJAK (u daljnjem tekstu: Javna ustanova Kamenjak). U Povjerenstvu zahtjev je zaprimljen dana 33. ožujka 2022. pod poslovnim brojem 711-U-3394-M-129/22-01-5, povodom kojeg se vodi predmet broj M-129/22.

Člankom 3. stavkom 1. podstavkom 61. ZSSI-a propisano je da su ravnatelji javnih ustanova za upravljanje nacionalnim parkovima, parkovima prirode i/ili drugih zaštićenih dijelova prirode obveznici ZSSI-a. Stoga je i obveznik Aljoša Ukotić povodom obnašanja dužnosti direktora ravnatelja Javne ustanove Kamenjak, dužan pridržavati se odredbi ZSSI-a.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznik u zahtjevu navodi da počevši od 2013. g. on i supruga imaju koncesijska odobrenja za obavljanje turističke i ugostiteljske djelatnosti u ljetnom periodu na području svoga prebivališta. U početku, do 2018.g., za svaku godinu posebno su dobivali koncesijska odobrenja, te su zbog urednog podmirenja obveza, u proljeće 2019. g. dobili prvi put koncesijsko odobrenje na period od 5 godina. Nadalje obveznik obrazlaže da je 2019.g. u mjesecu studenom postao ravnateljem Javne ustanove Kamenjak. Svi obrti u vlasništvu njega i supruge, odmah su uredno objavljeni na web stranici navedene ustanove, pod stavkom nabava, radi transparentnosti i radi sprječavanja sukoba interesa. U prilogu dostavlja dopis općine Medulin od 23.02.2022.g. upućen Javnoj ustanovi Kamenjak**.**

Obveznik također u zahtjevu iznosi da je obrt ADRI, OIB: 77844158500, u naravi paušalni obrt i aktivan je isključivo u ljetnom periodu od 1.6. do 15.09., dok je ostatak godine neaktivan. Sve detalje vezane uz obrte i sve ostalo traženo planira prijaviti u imovinskoj kartici.

Obveznik je kontaktiran radi preciziranja upita povjerenstvu te je utvrđeno kako obveznik želi znati može li istovremeno uz obnašanje dužnosti ravnatelja Javne ustanove Kamenjak imati u svome vlasništvu obrt koji ima koncesijsko odobrenje dano od strane Općine Medulin 2019.g. na razdoblje od 5 godina.

Iz dokumentacije dostavljene od strane obveznika, utvrđeno je da obrt ADRI u vlasništvu obveznika ima dva koncesijska odobrenja dodijeljena od strane Vijeća za koncesijska odobrenja Općine Medulin za obavljanje djelatnosti komercijalno-rekreacijskih sadržaja, oba na vremenski rok od 10. travnja 2019.g. do 31. prosinca 2023.g.

Sukladno članku 5. stavku 1. točka 4.  ZSSI-a poslovni odnosodnosi se, pored ostalog, i na koncesije te koncesijska odobrenja.

Člankom 18. stavkom 1. ZSSI-a propisano je da obveznici ne mogu biti članovi uprave ili upravnih odbora i nadzornih odbora trgovačkih društava, upravnih vijeća ustanova odnosno nadzornih odbora izvanproračunskih fondova niti mogu obavljati poslove upravljanja u poslovnim subjektima.

Člankom 20. stavkom 1. ZSSI-a propisano je da poslovni subjekt u kojem obveznik ima 5 % ili više udjela u vlasništvu ne može stupiti u poslovni odnos s tijelom javne vlasti u kojem obveznik obnaša dužnost niti smije biti član zajednice ponuditelja ili podisporučitelj u tom poslovnom odnosu.

Člankom 1. Zakona o obrtu („Narodne novine“, broj 143/13, 127/19 i 41/20) propisano je da je obrt u smislu ovoga Zakona samostalno i trajno obavljanje dopuštenih gospodarskih djelatnosti u skladu sa člankom 8. ovoga Zakona od strane fizičkih osoba sa svrhom postizanja dohotka ili dobiti koja se ostvaruje proizvodnjom, prometom ili pružanjem usluga na tržištu.

Člankom 28. istog Zakona propisano je da obrtnik može slobodni ili vezani obrt voditi sam ili putem poslovođe koji mora biti u radnom odnosu kod obrtnika i ispunjavati uvjete iz članka 8. stavka 1. točke 1. i uvjet iz članka 9. stavaka 1. i 2. ovoga Zakona. Stavkom 2. istog članka propisano je da poslovođa vodi obrt u ime i za račun obrtnika.

Uvidom u obrtni registar utvrđeno je da je obveznik Aljoša Ukotić vlasnik obrta za iznajmljivane i davanje u zakup opreme za rekreaciju i sport „ADRI“, te da se obrt bavi iznajmljivanjem i davanjem u zakup (leasing) opreme za rekreaciju i sport. Isto tako utvrđeno je da je navedeni obrt osnovan 22. svibnja 2013.g.

Povjerenstvo ističe kako obveznik može biti vlasnik obrta, međutim, tijekom obnašanja dužnosti sukladno članku 18. stavku 1. ZSSI-a ne može obavljati upravljačku funkciju u obrtu te je dužan poslove upravljanja prenijeti na drugu osobu ili poslovođu. Isto tako obveznik je dužan prijaviti eventualne prihode koje ostvaruje putem obrta u imovinskoj kartici koju podnosi Povjerenstvu.

Povjerenstvo pritom napominje kako ZSSI u svojim odredbama ne propisuje zabranu dužnosniku kao vlasniku obrta da sklopi ugovor o radu sa članom obitelji za obavljanje poslova poslovođe u obrtu pa poslovođa obrta može biti i povezana osoba u smislu članka 5. stavka 6. ZSSI-a, odnosno član obitelji te svaka druga fizička osoba koja je zaposlenik u obrtu.

Obveznik je povodom obnašanja dužnosti ravnatelja Javne ustanove Kamenjak postao obveznik danom stupanja novog ZSSI-a na snagu, odnosno 25. prosinca 2021. Stoga koncesijsko odobrenje koje je dano obrtu u vlasništvu obveznika 2019.g. predstavlja poslovni odnos koji je nastao prije stupanja na snagu ZSSI-a, pri čemu se u ovome slučaju ne bi ni radilo o poslovnom odnosu između tijela javne vlasti u kojem obveznik obnaša javnu dužnosti i poslovnog subjekta u vlasništvu obveznika, već navedenog subjekta s Općinom Medulin.

S obzirom da ZSSI u svojim odredbama ne propisuje zabranu da poslovni subjekt u vlasništvu obveznika temeljem koncesijskog odobrenja danog od strane drugog tijela javne vlasti, u konkretnome slučaju Općine Medulin, obavlja djelatnost, predmetni obrt može nakon stupanja ZSSI-a na snagu nastaviti obavljati djelatnost za koju je dano koncesijsko odobrenje kao i stupiti u novi poslovni odnos temeljem eventualnog novog koncesijskog odobrenja.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznik Aljoša Ukotić, putem dostavljene e-mail adrese
2. Objava na internetskoj stranici Povjerenstva
3. Pismohrana